Mistä on kyse? VR:ltä irtisanotun konduktööri Jouni Huotarin mukaan konduktöörien ammattikunta häviää Kainuun kartalta kokonaan pois.

Kainuussa konduktöörien parissa tunnelmat ovat olleet surulliset.

Huotarilla on toiveita uudelleentyöllistymisestä VR:lle, mutta tulevaisuus on juuri nyt epävarma.

Onnibusin aamuvuorossa oli kourallinen junasta vaihtaneita matkustajia.

Tyhjä Kajaanin asema on sateisena maaliskuun aamuna hieman synkeä näky. Autiolla asemalla seisoo yksi vartija ja konduktööri Jouni Huotari, joka vastikään irtisanottiin VR:n leivistä viimeisimpien yt-neuvottelujen tuloksena. Niin kävi myös 10 muulle Kainuussa työskentelevälle konduktöörille, sillä Kainuun konduktööripiste lakkautetaan kokonaan.

Irtisanomiset eivät Huotaria yllättäneet, sillä neuvottelut aloitettiin jo viime syksynä.

– Silloin luvattiin, että neuvottelut ovat ohi nopeasti, mutta tähän tuli hallitus väliin sotkemaan kuvioita. Se halusikin ostaa lisää ostoliikennettä, ja päätökset venyivät puolen vuoden päähän, Huotari toteaa.

Kajaanin korkeudella näyttää siltä, että yksi ammattikunta häviää kartalta pois. Jouni Huotari

Aseman vieressä seisoo typötyhjä ja hiljainen juna, jonka edessä olevassa junien lähtökyltissä lukee "peruttu". Näissä näkymissä Huotari kuvailee tunnetilaansa pettyneeksi.

– Kun seitsemän vuotta sitten olin kurssilla, luvattiin elinikäistä työpaikkaa. Omien hölmöilyjen takia piti päästä koulutuksesta nopeasti pois, mutta näköjään pienellä painettu präntti unohtui lukea. Pääsi täältä näköjään muutenkin pois. Ei se auta, kuin uusia tuulia kohti mennä.

Huotari on itse paraikaa lomalla, mutta olisi osallistunut lakkoon ehdottomasti, jos loma olisi suonut.

– Konduktöörit, kuten tässäkin asiassa nähtiin, ovat pitäneet yhtenäistä rintamaa. Siksi työpaikkakin on ollut niin mukava, koska konduktöörien yhteishenki on koko työurani ajan ollut valtavan hyvä, sanoo Huotari.

Kajaanin juna-asemalla on hiljaista. Niko Mannonen / Yle

Uudelleentyöllistyminen vai uudelleenkoulutus?

Kainuussa konduktöörien parissa tunnelmat ovat olleet surulliset. Huotarin mukaan vuoroja olisi voinut ajaa myös maakunnista käsin.

– Ne halutaan ilmeisesti keskittää Etelä-Suomen puolelle.

Konduktöörin toimenkuva on viime vuosina ollut muutoksessa, ja Huotarin mukaan Kainuun toimipisteen lopettamisessa on kysymys eräänlaisesta aikakauden lopusta.

Konduktöörit, kuten tässäkin asiassa nähtiin, ovat pitäneet yhtenäistä rintamaa. Jouni Huotari

– Kajaanin korkeudella näyttää siltä, että yksi ammattikunta häviää kartalta pois, Huotari toteaa.

Huotarilla on kuitenkin toiveita uudelleentyöllistymisestä VR:lle. Mitään varmaa ei ole tiedossa, mutta haku on jo käynnissä. Jos työnhaku ei tärppää, tulevaisuuden suunnitelmat ovat toisenlaiset.

– Sitten pitää miettiä, mitä sitä isona haluaisi tehdä. Aikuiskoulutuspuolella on vielä valinnanvaraa, ja onhan minulla entinen ammatti. Todennäköisesti näillä korkeuksilla ei töitä riitä. Sitten pitää katsoa hieman etelämpää, mutta ei kovin kaukaa.

Onnibus nappasi matkustajat

Onnibus-vuoro Kajaanista Helsinkiin on tupaten täynnä. Joukossa on kourallinen matkustajia, jotka olisivat normaalisti ottaneet junan, mutta ovat lakon vuoksi valinneet bussin.

Yksi heistä on varusmies Marko Lehto, jonka piti bussivaihdoksen takia lähteä paljon aikaisemmin liikenteeseen. Bussi lisää matka-aikaan kolmisen tuntia, kertoo Lehto.

– Eilen illalla luutnantti joutui tulemaan koko matkan kotoa takaisin vaihtamaan matkojeni pidennystä, jotta ehtisin tähän kyytiin. Kyllä se aiheutti paljon harmia yksikössä, Lehto toteaa.

Varusmies Marko Lehdon matka piteni bussin myötä. Niko Mannonen / Yle

Bussin lähtöä on seuraamassa Mika Oikarainen, ML-Charterin esimieskuljettaja. ML-Charter hoitaa paikallisliikennettä Kajaanissa ja ajaa myös Onnibusin vuoroja alihankkijana.

– Viimeistään Iisalmessa huomaa, onko junien tilanne vaikuttanut vuoroon, Oikarainen kertoo.

Hänen mukaansa VR:n lakko vaikuttanee korostetusti Onnibusin lippujen myyntiin. Aamulla auton luona on käynyt ihmisiä kyselemässä lippuja, sillä netin varausjärjestelmän mukaan bussi on täynnä.

– Kun tämä bussi saapuu Jyväskylään, jokainen penkki on loppuun asti myyty.